钦定古今图书集成/理学汇编/文学典/第174卷 > 《刘勰文心雕龙》 > 《祝盟》
## 钦定古今图书集成/理学汇编/文学典/第174卷 > 《刘勰文心雕龙》 > 《祝盟》

天地定位，祀遍群神，六宗既禋，三望咸秩，甘雨和风，
是生黍稷，兆民所仰，美报兴焉。牺盛惟馨，本于明德，
祝史陈信，资乎文辞。昔伊耆始蜡，以祭八神，其辞云：
“土反其宅，水归其壑，昆虫无作，草木归其泽。”则上皇
祝文，爰在兹矣。舜之祠田云：“荷此长耜，耕彼南亩，四
海俱有。”利民之志，颇形于言矣。至于商履，圣敬日跻，
“元牡告天，以万方罪己”，即郊禋之辞也。“素车祷旱，以
六事责躬”，则雩禜之文也。及周之大祝，掌六祀之辞，
是以庶物咸生，陈于天地之郊；“旁作穆穆”，唱于迎日
之拜；“夙兴夜处”，言于附庙之祝；“多福无疆”，布于少牢
之馈。宜社类祃，莫不有文，所以寅虔于神祇，严恭于
宗庙也。《春秋》已下，黩祀谄祭，祝币史辞，靡神不至。至

祝辞之组纚也。汉之群祀，肃其旨礼，既总硕儒之仪，
亦参方士之术。所以秘祝移过，异于成汤之心；侲子
驱疫，同乎越巫之祝，体失之渐也。至如黄帝有祝邪
之文，东方朔有骂鬼之书。于是后之谴咒，务于善骂，
惟陈思诰咎，裁以正义矣。若乃礼之祭祀，事止告飨，
而中代祭文兼赞，言行祭而兼赞，盖引神而作也。又
汉代山陵，哀策流文；周丧盛姬，内史执策。然则策本
书赠，因哀而为文也。是以义同于诔，而文实告神诔
首而哀末，颂体而祝仪，太史所作之赞，因周之祝文
也。凡“群言发华，而降神实务，修辞立诚，在于无愧。祈
祷之式，必诚以敬；祭奠之楷，宜恭且哀。”此其大较也。
班固之祀濛山，祈祷之诚敬也；潘岳之祭庾妇，奠祭
之恭哀也。举汇而求，昭然可鉴矣。盟者，明也。骍毛白
马，珠盘玉敦，陈辞乎方明之下，祝告于神明者也。在
昔三王，诅盟不及，时有要誓，结言而退。周衰屡盟，以
及要契，始之以曹沫，终之以毛遂。及秦昭盟夷，设黄
龙之诅；汉祖建侯，定山河之誓。然义存则克终，道废
则渝始，崇替在人，咒何预焉！若夫臧洪歃辞，气截云
蜺；刘琨铁誓，精贯霏霜，而无补于晋汉，反为仇雠。故
知信不由衷，盟无益也。夫盟之大体，必序危机，奖忠
孝，共存亡，戮心力，祈幽灵，以取鉴，指九天以为正，感
激以立诚，切至以敷辞，此其所同也。然非辞之难，处
辞为难，后之君子，宜在殷鉴，忠信可矣，无恃神焉。赞
曰：“毖祀钦明，祝史惟谈。立诚在肃，修辞必甘。季代弥
饰，绚言朱蓝。神之来格，所贵无惭。”